વિશ્વજિત માટે મુખ્યપ્રધાન બનવાનું એટલા માટે પણ શક્ય બને કે તેમને મહારાષ્ટ્ર ગોમાંતક પક્ષ (એમજીપી)નો ટેકો મળી શકે છે. 1970ના દાયકામાં એમજીપીની સરકાર હતી ત્યારે તેમના પિતા પ્રતાપસિંહ એમજીપીમાં હતા. આમ પણ રાણે કૂળના મૂળ મહારાષ્ટ્રમાં નીકળે છે. ગોવામાં રાણે કૂળના લોકો આવીને ધાડ પાડતા એવી કથાઓ પ્રચલતિ છે. ગોવાના રાજકારણમાં મરાઠી લોબી મજબૂત રહે તે માટે એમજીપી લડતી આવી છે. આગળ જતા તેઓ કોંગ્રેસમાં જોડાયા હતા અને થોડી થોડી મુદત માટે કુલ છ વાર મુખ્યપ્રધાન બન્યા હતા. 2007માં તેઓ મુખ્યપ્રધાન હતા ત્યારે ફરી કોંગ્રેસ જીતી હતી, પણ તેમને મુખ્યપ્રધાન બનવા દેવાયા નહોતા. તેમના પુત્રને તે વખતે ટિકિટ પણ અપાઈ નહોતી. પ્રતાપસિંહ રાણેને સ્પીકર બનાવી દેવાયા હતા.